KYK: Ma pleit dat SAPD nie van vermiste seun (8) vergeet | Netwerk24
Deur Lynn Williams 15 Julie 2019 15:11
Die ma van die vermiste Recolin Witbooi (8) van Gelvandale in Port Elizabeth het Maandag gesê sy klou vas aan die hoop dat hulle hom gaan kry en het by die polisie gepleit om nie van haar kind "te vergeet" nie.
Recolin Witbooi is reeds tien dae vermis.
Chriszelda Witbooi, sy ma, sê een van Recolin se maats beweer hy het Recolin "op 'n stoep langs die kloof" gelos.
Toe hy later terugkeer, was Recolin skoonveld, sê hy.
'n Soektog deur die polisie en polisieduikers by die dam waar die kinders gespeel het, was onsuksesvol. Die polisie het die gebied ook daarna met die hulp van snuffelhonde gefynkam.
Witbooi het Maandag by die polisie gepleit om nie van haar kind te vergeet nie en om aan te hou soek. Sy het die gemeenskap van Gelvandale bedank wat daagliks op hul eie na Recolin soek. 'n Klein groepie mense het ook Maandag by die gesin se huis saamgedrom, gereed om weer na Recolin te soek.
Volgens Witbooi het sy God gevra om vir haar 'n leidraad te stuur. Sy glo dat 'n droom wat sy Sondag gehad het, oor die nommers vier en ses in Newton Park, dié leidraad is. Daarom het gemeenskapslede Maandag hul soektog op Vierde en Sesde Laan in Newton Park gefokus.
Die vermiste Recolin se ouers, Chriszelda en Clive Witbooi, met sy skoolskoene en verlede kwartaal se rapport. Foto: Lulama Zenzile
"Ek het tien dae laas reg geslaap, want ek is rasend van bekommernis. Niks maak meer sin nie, hoe kon my kind net spoorloos verdwyn?"
Volgens sy ma is Recolin mal oor skool. Sy het Maandag gesê dat hy nog nie die kans gehad het om die nuwe paar skoolskoene wat hulle vir hom gekoop het te dra nie.